khistorydata/jeongjo-sjw-relations huggingface dataset:
정조 23년
鄭尙愚以備邊司言啓曰因前正言沈普永上疏批旨內關東松禁事爾旣以家在山下熟知木商之爲弊言之則其所謂上司關文之圖得者果指何司許令廟堂草記稟處爾亦以某司某邑之犯科言送廟堂以爲勘懲之地事命下矣取見其疏本則以爲封山卽朝家之出尋常守護處而近年以來木商輩圖得上司關文謂之以封山之外而及其入山之際加斫狼藉安知不犯於封山之內況殺牛烹鷄聚黨募丁徒貽峽氓農民之弊另飭廟堂如非不得不用處外切勿許給關文如或有木商輩許斫之事則地方官親進封山定其界限計其株數無至一株添斫而至於其弊之及於峽氓農民者亦爲嚴禁爲辭矣又聞臺臣言送本司者則年前木商輩持司饔院關文下去江陵封山恣意亂斫爲弊不些至於定配之境云故更爲査問該院則壬子四月分院什物修補次報備局受關文許貿於江陵私養山因差人憑藉濫斫自本道定配乙卯七月又以分院之直關春川濫斫松木自本道啓聞當該官員亦蒙竄配之典其後更無關東木物請斫之事云與臺臣所言別無差爽而便是已勘之案更無可論外此各司近年以來亦無關東木物請斫之事而惟戶曹外都庫木物一千七百三十餘株每年依定式許斫矣自丙辰年本司雖爲發關該道輒皆防報至丁巳五月大臣以安眠島風落松許給事有所筵稟而伏承關東私山量宜取用之命行關本道許斫於江陵洪川兩邑而今年六月該曹以江陵木物之尙未流下又爲論報本司發關申飭矣頃因內需司所報以三陟等地所在木物屬公事屢度査問於本道則道臣所報以爲內司執捉之木物卽是外都庫貢人丁已所斫者而江陵五百十七株內一百二十五株貢人輩私自作板七十五株斫斷留置於旌善地而上項已作板者五百立先爲流下於興原江故自本營已爲執捉而犯科貢人等今方嚴囚營獄更爲多岐査探於江陵旌善等處則果無一株木數外新斫云而戶曹所報則以爲丁巳舊斫木物中洪川三百七十七株前已流下江陵五百十七株連因淺灘尙未流下故去夏果爲報本司關促而貢人輩以解板流下之意呈于本曹故嚴關該道使之各別防禁矣貢人輩竟有此冒犯已作板者固當屬公而江陵所在之全體木則旣是本曹木物自本司査實決處云矣大抵關東松禁之蕩然莫近日若雖以目下事言之丁巳許斫之木物諉以水淺尙令留置則貢人輩之倚托京關出沒留連許多作弊勢所必至至於作板流下其犯禁牟利之跡綻露無餘貢人等雖自該道照律嚴勘該曹之所別關嚴防者本道則不能禁斷揆以事體誠極疎忽當該道臣爲先從重推考當初許斫雖有京關一百二十五株之肆然作板大關法禁此則依內司所報一竝屬公其餘七十五株之斫斷雖關後弊比之解板稍有輕重竝與全體木三百十七株嚴飭該曹使之待開春卽爲流下無或如前稽滯蓋公用木物苟非萬不獲已本司固不敢容易許斫而斫取時定界計株躬自檢察卽是地方官職分內事依疏辭申飭如或留連稍久則奸僞必生自今以後每當貢人下去時自該曹預定期限督令流下地方官亦以畢斫及始運形止報于監營與該曹以爲憑考檢飭之地事一體定式分付何如傳曰允近來廟堂輕許之故致有臺臣上疏卿等知此而此後本司或未照察雖有題決必以勿爲施行之意使之更報可也
정조 23년
鄭尙愚以備邊司言啓曰今此社稷祈穀大祭親臨受誓戒時讀誓文官當爲備員而吏曹判書徐龍輔奉命在外卽令政院稟旨變通何如傳曰曾經吏判中爲之事分付可也
정조 23년
鄭尙愚以備邊司言啓曰頃因巡將鄭道星上疏批旨內有三稻種法試之於南邑可試處向後食效必也草記之命謹依下敎行會該道矣卽見全羅監司趙宗鉉所報則以爲天上稻斗於羅山稻淳昌稻等三種咸悅等二十三邑鎭皆是沿野之地俗尙晩稼而三種俱以早種本非土宜故民不願種茂朱等七邑此三種本不爲業而山稻之乾付者雖無所害其餘二稻所出太少不若他種長城等二十四邑三種稻自前間或耕種今年別加勸課或善就而食實或被害而全棄原疏中雖遇水旱少無所損之說別無其驗且其穀品麤荒米出太少之故民不肯業云矣敢啓傳曰知道
정조 23년
鄭尙愚以備邊司言啓曰卽見館伴鄭民始擧條則以爲配天勅出來凡爲三度而康熙雍正時則或正月或二月出來故卽送進賀兼謝恩之使乾隆時勅使以六月出來故順付於冬至使行矣今番勅使以正月出來則我國使行恐不可遲待節行似當依前例別送使行且回咨不當轉送鳳城兼付於使行爲好下詢大臣處之云迎接都監堂上趙鎭寬有司堂上李書九亦以爲今若遲待節行順付則恐不無太緩之慮爲辭而批旨內令廟堂卽爲草記可也事命下矣正二月頒勅卽送專使已例卽然配天進賀頒詔謝恩不可遲待節行之兼付進賀兼謝恩使令該曹卽爲差出拜表日字亦令該曹從近擇吉進賀則有方物謝恩則無方物表咨文令槐院依此撰出而使价絡續行期在邇員譯額數比今秋進賀行益加裁減務從簡略乾糧物種今番則勿爲求請於各道以京盤纏磨鍊而自該曹從便措處之意分付何如傳曰允
정조 23년
鄭尙愚以壯勇營言啓曰今十二月二十九日三十日年終放砲時次知將官將校及別破陣火箭軍姓名器械數爻別單書入之意敢啓傳曰知道
정조 23년
鄭尙愚以壯勇營言啓曰本營來庚申春等試射時將官將校各技入格優等人別單書入之意敢啓傳曰知道
정조 23년
鄭尙愚以摠戎廳言啓曰本廳諸將官今己未年射講居首人依例別單書入之意敢啓傳曰知道
정조 23년
李尙度以義禁府言啓曰今此勅使在館時三門把守假都事三員依舊例令該曹預爲差出以爲習儀時分差之地何如傳曰允
정조 23년
李尙度以義禁府言啓曰因忠淸監司金履永査啓戶曹啓辭內德山前縣監林淳浩更令該府參考査啓捧直招以爲嚴勘之地事允下矣姑放罪人林淳浩還囚捧口招以入之意敢啓傳曰知道
정조 23년
禁府啓目德山前縣監林淳浩原情云云以査啓內辭意發問目取招則吏奴當納條之石數相左稱以道査之分爲二條是白乎乃官需之徑用新還之預捧急於上納之充數果爲徵捧是如今已遲晩究厥罪犯誠極痛駭照律勘處何如判付啓區別功議草記勘放爲良如敎又啓目公州前判官閔致謙恩津前縣監李義敎等原情云云傳旨內辭緣泛稱遲晩竝只刑推得情何如判付啓竝只除刑推考律今日內草記區別功議勘放爲良如敎
정조 23년
右尹韓用龜疏曰伏以臣於向日敢將悲苦之私冒上咫尺之疏揆分猥越恭俟威罰而惟我殿下以盡倫之聖垂體下之仁至以微末去就俯詢筵臣辭敎惻怛逈出常格特解藩宣之任俾及窀穸之期此豈但臣之隕結之忱貫澈幽明凡在臣隣亦莫不爲臣而感泣如臣無似之賤何以得此於聖明之朝也臣於荐慽之餘獲保殘喘生入玉關已是天地莫量之異恩殊私而匍匐叫號心神惝怳若將逢迎於桑梓之間說道隔歲之離懷攢頌曠世之隆渥也臨冗送訣情私獲伸臣雖卽日滅死萬萬無憾第臣之逖違天陛倏已歲帀瞻望觚稜微忱倍激而身方訟愆跡阻反面日夕惶蹙如無容措噫寧邊府獄囚行査之命出於欽恤之聖意而臣臨事矇眛不能對揚檢吏欺隱之罪旣未窮覈宋女誣罔之訴亦不擧論大違審克之義竟陷疎漏之科秋曹之覆啓臺臣之論列後先迭發據理峻斥臣之孤負之罪於是乎益著論以邦憲合被重戮而聖度天大薄罷旋敍繼而有京兆新命罪反爲榮眷庇愈隆臣手奉除旨惶隕感激不知所以圖報也以臣戀結之忱固當竭蹶趨造少伸犬馬之誠而臣之被論屬耳豈敢以已經薄勘拚棄廉隅憑恃寵靈揚揚冒膺不思自靖之義乎玆敢略陳短章仰瀆崇嚴伏乞聖慈俯垂鑑諒亟遞臣職仍治臣罪以肅朝綱以安賤分不勝幸甚臣無任云云答曰省疏具悉卿其勿辭行公
정조 23년
己未十二月二十八日辰時上御便殿左承旨禮房承旨入侍時行左承旨李尙度右副承旨徐有聞記事官金啓溫記注官金景煥記事官李存秀以次進伏訖上敎尙度曰新印雅誦卿其得見乎尙度曰刊行後以私力印出矣上曰朱書當從近始役矣知卿嘗所用力於朱書或有箚錄之屬否尙度曰臣於平日資性昏短雖或有着力於此書而至於疑義箚記之類未能有之矣上曰近因詩敎之頹廢慨然於俗尙之難回年前杜陸之印頒蓋有深意而篇袠浩汗未易致力至於大庭懸題皆不識題意故全夏用工選其千首今日始完印矣卿亦當頒賜一件卿其退出印所安寶後祗受也尙度先退敎有聞曰正朝祭報府所塡差者多不成樣三銓事駭然矣卽令亞堂使之入來付標而大祝之眼昏者勿爲塡差且當歲時祭官中篤老侍下者皆勿差祭以示老老之意此後則正朝差祭時用此例事分付除夕誓戒時百官班亦不可不成樣今番則抄啓文臣未下直閫帥守令差使員上來守令蔭官前銜畿內守令察訪禁府都事童蒙敎官檢書官吏文學官皆令通融塡差事分付仍命退承史以次退出
정조 23년
行都承旨李冕膺坐行左承旨李尙度坐直行右承旨宋銓坐左副承旨鄭尙愚坐右副承旨徐有聞坐直同副承旨趙弘鎭坐注書洪奭周病金啓溫差祭假注書李泳夏仕直李存秀仕事變假注書李弘謙仕
정조 23년
李尙度啓曰行大司憲宋煥箕掌令金履喬持平康聖翊朴在冀在外執義曺允遂傳旨未下掌令朴鍾淳差祭監察茶時之意敢啓傳曰知道
정조 23년
以都摠管趙尙鎭牌不進推考傳旨傳于鄭尙愚曰更爲牌招處義伸之又伸何敢更爲違召乎
정조 23년
李尙度啓曰都摠管趙尙鎭飭敎之下謂有情勢屢度催促終不承膺事體所在萬萬未安推考何如傳曰此啓辭何承旨書入乎爲先問啓於重臣以所以處義之由
정조 23년
以都摠管趙尙鎭問啓傳于鄭尙愚曰如此張皇問啓何可捧入廉隅猶以爲未盡伸則亦欲姑遞以開進身摠管之任許遞令該曹口傳付軍職
정조 23년
以監軍單子傳于鄭尙愚曰差祭佐郞改差令該曹口傳差代
정조 23년
以副應敎尹序東牌不進罷職傳旨傳于徐有聞曰只推
정조 23년
徐有聞以弘文館言啓曰本館上番闕直事甚未安副應敎尹序東旣有只推之命副校理趙得永由限已過竝卽牌招以爲推移入直之地何如傳曰允
정조 23년
以副應敎尹序東副校理趙得永牌不進罷職傳旨傳于徐有聞曰只推
정조 23년
兵曹口傳政事上護軍趙尙鎭
정조 23년
徐有聞以弘文館言啓曰本館上番闕直事甚未安新除授校理尹命烈與副校理金履載竝卽牌招以爲推移入直之地何如傳曰允
정조 23년
以校理尹命烈牌不進罷職傳旨傳于徐有聞曰只推
정조 23년
以咸鏡監司具㢞狀啓端川金店事査實登聞事傳于李冕膺曰寧有如許無嚴之狀聞乎道伯當拿致王府嚴問繩以重律而爲先此狀啓還下送待其首實以爲處分之地
정조 23년
以江原監司南公轍狀啓杆城郡流民還接形止馳啓事判付內啓下備邊司爲旀免役之期尙餘其所招來不可泛忽況今番別般嚴飭之後乎繡衣則已爲抄啓待結構當差送而舊戶安接益加銘心事今日內行會爲良如敎
정조 23년
徐有聞以弘文館言啓曰本館下番副修撰臣金熙周以永寧殿春享大祭祭官今日禮曹肄儀時晝仕出去之意敢啓傳曰知道
정조 23년
宋銓以吏曹言啓曰來正月初三日行三角山白嶽山木覓山漢江祭獻官中時無職名人員令該曹口傳付軍職何如傳曰允
정조 23년
李冕膺以戶曹言啓曰謹依下敎湖西各邑田稅大同初再運舟橋船五十七隻到該邑月日及裝載發送京江到泊日字區別別單書入之意敢啓傳曰知道
정조 23년
徐有聞以禮曹言啓曰卽接永陵令所報則今此正朝祭享兩官當爲備員而新除授參奉沈能簡時在慶尙道星州地未及上來云莫重祭享兩官不可不備在外參奉沈能簡今姑改差其代卽令該曹口傳差出以爲備員將事之地何如傳曰允
정조 23년
吏曹口傳政事以沈來永爲永陵參奉
정조 23년
鄭尙愚以兵曹言啓曰來庚申年各處頒給信漢符別單及文宰二品以上武臣蔭官曾經摠管人員章標頒給別單修整以入之意敢啓傳曰知道
정조 23년
鄭尙愚以備邊司言啓曰頃因禮曹判書徐邁修所奏頒勅時呼嵩節次以事屬賀儀姑爲停止矣配天頒勅事面與三名日有異亦旣送使進賀則儀注中呼嵩一節之獨爲停止似涉斑駁更令依例磨練結綵亦是舊例今且依前設行而如毛物等屬之無關瞻視徒涉煩弊者永爲除之之意分付該曹何如傳曰允爲弊於貢人多端雖非毛物可除者除之仍以爲式可也口傳分付結綵例爲五處而闕門城門迎恩門三處兺定式爲之各別從約無或一毫爲弊於貢人事該房嚴飭
정조 23년
鄭尙愚以備邊司言啓曰頃因水原留守徐有隣所啓迎華驛及五驛救弊事分付道臣仍成節目報來以爲自本司別單啓下之意覆奏行會矣卽見京畿監司徐鼎修所報則以爲迎華驛自京擧行之役已爲除減五驛矯弊之方竝成節目修報云矣觀此報辭參互節目則迎華與五驛除役減匹及釐弊等諸條頗爲詳備故原節目依前筵稟別單書入待啓下分付道臣使之依此擧行亦爲捧甘各司而旣成節目遵而行之則迎華除役之後五驛自可無添苦之患如或不善檢飭有所違越以致驛卒輩稱冤之弊則與初無節目何異乎向後遵行之責專在於道臣以此意一體嚴飭何如傳曰允
정조 23년
鄭尙愚以備邊司言啓曰卽見統禦使柳孝源狀啓則以爲本營有軍需庫巨細公費各項責應皆從是庫出而松椵島屯租登年或過千石或八九百石遇歉但爲四五百石此爲本庫主財三道耗條之捧入昔爲五百石今爲二百九十三石平安兵營貸來取殖錢二千兩蕩減代因戊戌帥臣洪秀輔狀請本營常賑穀四千石許令全耗取用者始爲四百石今爲五十六石而軍器修補戰船修造之物力校吏卒隷之衣料帥臣交遞之費用俱是裁減不得者其他許多名色不可條擧而白地責出於監色營屬料布率多屢朔闕給之時而今年島農免歉屯租爲一千數百石料條庶有嗣歲之道錢條萬無拮据前帥臣吳載徽請劃海四小米三百十三石而不過爲一時之用更無分錢餘在就三道某邑某樣穀中限六百石某樣錢限千兩特許區劃本營無城郭之周遭而周覽形便果有古昔築城基址且有東南二門之巋然者而周城爲一千二百十五步亦有石材可運處如得萬餘兩錢庶幾完役竝請令廟堂稟處矣昨年三百餘石小米之劃給蓋以流來支放未報之數夥然將未免拖犯引用於來頭所需故劃給此穀以爲更勿煩請之地而今此所請又復倍前加以緡錢區劃之請若此不已則其將逐年劃給視作應例乎若是前帥臣引用之致則卽令査啓依前覆奏重勘如無引用之事時帥臣自當節略排用以爲支過之道何敢無難煩請有若當然之事乎狀辭勿施該帥臣從重推考至於築城之論形便雖曰如此姑非急務亦爲置之何如傳曰允
정조 23년
鄭尙愚以司僕寺一二提調意啓曰梁山郡守尹魯東上疏批旨內分養馬之旣罷喂養反責贖木事爾言亦然無馬而責其飼需猶近無名竝責故失之贖有足關聽令該寺從長回啓事命下矣取見其疏本則以爲各邑分養馬還納後喂養贖木等價輸納於本寺矣在前分養時來往之費故失之贖本是出於民者則今以前日之所出移於今日之所納在於民似無所損而自朝家旣罷分養之法復徵分養之價當初除弊之意果安在哉國馬喂養價仍依當初永罷之法自太僕亟許還寢爲辭矣國馬分養自是軍國大政法典所在永罷初非可論而近來各邑分養有名無實徒滋去來之煩弊故關問權罷便否於諸道則若而邑外擧皆願之不害爲大同之論依願施行矣喂養之需本以公穀會減所謂贖木馬裝作紙故失等雜費爲七十兩而減給其半蓋以故失非歲有之事而諸般雜費竝入於減半所納之中則折長補短足爲各邑永久之益該邑亦在於自願之邑而今此疏陳如此雖未詳其委折初非靳行所當仍舊而通同權罷之餘獨許一邑之分養事涉斑駁更令本道詳問其願不願不願之邑則使之依前分養何如傳曰允
정조 23년
鄭尙愚以司僕寺一二提調意啓曰拜峯鎭別將兼內乘啓下箭串牧場使之兼管則本寺屯田色別無所關於本寺以其土地分給場內居民仍爲魚鱗作隊屬之本鎭牙兵牧子等役兼管擧行事草記蒙允矣土地馬政今旣屬之本鎭則場屬接濟諸般需用不可不及今措置自本寺錢五千兩每年劃給以爲支放之資牧場事例追後成節目施行何如傳曰允
정조 23년
鄭尙愚以壯勇營言啓曰本營軍器什物尙多未備者亦有不可不以時修改者而本庫財力姑無措置其在經遠之道實甚疎虞自本營無他辦備之道亦不可一任抛置以致有軍卒無器物之患諸道所在備局句管穀中三千石劃付軍器色爲先措備之地事令廟堂稟處何如傳曰令廟堂句管穀物中劃給可也
정조 23년
鄭尙愚以狀勇營言啓曰來庚申正月當本營左司屬京畿五番水原軍兵逢點實數一百二十六名今已點閱整齊仍爲立番本營舊軍放送之意敢啓傳曰知道
정조 23년
鄭尙愚以訓鍊都監言啓曰今十二月二十九日三十日年終放砲時次知將官將校姓名及兼別破陣等容貌年歲器械數爻竝別單書入之意敢啓傳曰知道
정조 23년
禁府啓目樂安郡守李謙會原情云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓觀此所供九月一面可謂脫空分揀放送俾卽還官爲良如敎
정조 23년
李尙度以義禁府言啓曰時囚罪人林淳浩口招公事判付內區別功議草記勘放事命下矣林淳浩本府結語內以査啓內辭意發問目取招則吏奴當納條之石數相左稱以道査之分爲二條官需之徑用新還之預捧急於上納之充數果爲徵捧今已遲晩究厥罪犯誠極痛駭照律勘處罪取考律文則大明律那移出納條有曰凡各衙門收支錢糧等物不正收正支那移出納還充官用者計贓准監司自盜論罪止杖一百流三千里大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣林淳浩杖一百收贖告身盡行追奪流三千里定配而其五代祖㥠振武原從功臣永安尉異姓五寸親云功議各減一等杖九十收贖告身盡行追奪忠淸道瑞山郡豐田驛徒二年半定配而以査啓及本府結語內辭意具罪目依例發遣府羅將押送配所何如傳曰允
정조 23년
李尙度以義禁府言啓曰時囚罪人閔致謙李義敎等原情公事判付內考律今日內草記區別功議勘放事命下矣閔致謙李義敎等傳旨內稅穀事體所關何如諉之歲歉拖到新穀之後深秋裝發入冬上納都是守宰全不董督之致拿處罪取考律文則大典通編漕轉條有曰諸道漕轉趁限發船上納過限則該守令奪告身大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣閔致謙李義敎等各杖一百收贖告身盡行追奪而閔致謙六代祖光勳寧國原功臣驪陽府院君七寸親云李義敎十二代祖溥敵愾功臣永安尉異姓五寸親云竝功議各減一等各杖八十收贖奪告身三等放送何如傳曰允
정조 23년
行護軍李集斗疏曰伏以臣人品則無能而倥侗事務則不曉而糊塗不足備淸朝之任使猥蒙洪造之陶甄已往踐歷盡溢涯分內班奔走縱效駑力之强策外臬承宣尤非蚊負之可堪不意前歲濫叨宸簡冒按藩節自絶稱塞之望恒懷兢懼之忱觸事疎闇隨處瘡疣畢竟譴遞至今惶恧迺於向者以慶源殺檢事果蒙特罷之輕勘只訟愆尤之莫追繼而就事論斥出於司直之地臣之溺職之失於斯愈著實無所逃官箴之來固當受以爲罪豈敢追提有若自解而當初事實蓋有所以然之故矣致命實因雖無初覆之違錯正干兩犯始緣追後之斯得爲捧自服之供招可具檢案之格例則他官不可以替赴對衆宜在於檢場故以此意發關知委於當初初覆檢兩邑使之取招成案具格更報之際營關邑牒非止一再則不但道路之相遠以至日字之淹延者專由於正犯所在邑不卽捉送之致故臣果論罷啓聞原其顚末實非爲屍身之復開一官之再檢到今錄啓之際生此無限葛藤誠亦無怪殺獄檢案何等嚴重而臣若臨事克審仰體愼獄之聖德則夫豈違例誤事乃至於此哉臣方屛伏自訟之中恩敍遽降享帖繼到乃是往役豈敢爲以此引避且家有拘忌之疾月猶未改臣亦瘡腫在身動撣不便恐欠致潔玆敢據實呼籲仰瀆崇嚴伏乞聖明俯垂鑑諒亟令該曹卽爲變通以便公私千萬幸甚臣無任云云答曰省疏具悉疏辭許令該曹付標
정조 23년
己未十二月二十九日午時上御便殿右副承旨入侍時右副承旨徐有聞假注書李泳夏記注官承膺祚記事官李存秀以次進伏訖上曰今日肄儀已爲之乎知入可也賤臣承命出問還奏已畢云矣命書榻敎曰前假注書李存秀仍察廳任有聞曰勅行上來時開城府別問安使近例則以道內守令中竝實預差假承旨借銜單望啓下矣今番亦依此爲之而御帖使之上來齎奉下去何如上曰依爲之出擧條命退承史以次退出
정조 23년
行都承旨李冕膺坐行左承旨李尙度坐行右承旨宋銓坐左副承旨鄭尙愚坐直右副承旨徐有聞坐直同副承旨趙弘鎭坐注書洪奭周病金啓溫差祭假注書李泳夏仕直李存秀仕事變假注書李弘謙仕
정조 23년
徐有聞啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 23년
傳于徐有聞曰禮房承旨馳詣宗廟永禧殿景慕宮奉審摘奸以來
정조 23년
傳于李尙度曰都承旨入侍
정조 23년
傳于徐有聞曰出宮內門路以協陽門爲之
정조 23년
李尙度以戶曹言啓曰今年內貧寒宗室子女婚扶助數別單書入之意敢啓傳曰知道
정조 23년
李尙度以成均館言啓曰每年歲末圓點準點人別單書入事曾有定式矣依定式當年條圓點準點儒生別單書入之意敢啓傳曰知道
정조 23년
己未十二月三十日辰時上御便殿左副承旨入侍時左副承旨鄭尙愚假注書李存秀記注官金景煥承膺祚以次進伏訖上曰祈穀大祭執事多以有故人塡差三銓生疎而然也亞銓入來更爲塡差事分付又命書傳敎曰午後眞殿展拜後由逌瞻門展拜于景慕宮該房知悉而今夜祈穀大祭受誓戒時開門人定後爲之事分付仍命退承史以次退出
정조 23년
己未十二月三十日午時上御便殿都承旨入侍時行都承旨李冕膺假注書李泳夏記注官金景煥承膺祚以次進伏訖命書傳敎曰來初一日太廟春展謁爲之曉詣眞殿行禮後出宮而景慕宮亦於明日行春展謁該房知悉上敎冕膺曰明日出宮門路當由萬安門敦化門太廟展謁後由館峴詣景慕宮還宮門路則當由弘化門承旨以此意詳細知委可也命退承史以次退出
정조 23년
己未十二月三十日午時上詣景慕宮展拜入侍時行都承旨李冕膺行左承旨李尙度行右承旨宋銓左副承旨鄭尙愚右副承旨徐有聞同副承旨趙弘鎭假注書李泳夏李在秀記注官金景煥承膺祚檢校提學鄭民始直提學李晩秀檢校直閣徐榮輔沈象奎直閣金近淳以次隨駕通禮跪啓外辦上具翼善冠衮龍袍乘輿出交泰門永淸門由明政門弘化門入逌瞻門日瞻門至宮大門外降輿詣版位行再拜禮仍詣廟內奉審還入齋室少頃命入外辦出齋室門外乘輿兵曹判書李在學奏曰明日擧動時禁軍幾番隨駕乎上曰今夜誓戒時及明日春展謁擧動時禁軍各三番出用出駕前下敎又命書傳敎曰適値歲時明日當爲春展謁而日寒若此百官軍兵何可徹夜乎夜刻則一也開門後受誓戒待初嚴下整齊事分付仍由日瞻門出逌瞻門入弘化門行判中樞府事李秉模左議政沈煥之率二品以上六曹大司諫爲除夕問安入來祗迎于集禮門內右議政李時秀以藥院都提調在班上曰時原任大臣入侍出駕前下敎駐輿而召見秉模等進前問候上曰今夕除夕也誓戒當差早爲之蓋軫百官軍兵之徹夜也卿等亦於參班後早退善爲過歲也仍入明政門永淸門交泰門還內承史侍衛以次退出
정조 23년
己未十二月三十日初更上詣仁政殿親臨社稷祈穀大祭受誓戒入侍時行都承旨李冕膺行左承旨李尙度行右承旨宋銓左副承旨鄭尙愚右副承旨徐有聞同副承旨趙弘鎭記事官洪奭周假注書李存秀記注官金景煥承膺祚直提學李晩秀檢校直閣徐榮輔以次侍立上具遠遊冠絳紗袍乘輿出宣化門協陽門肅章門由仁政門詣仁政殿月臺上降輿陞座命書榻敎曰讀誓文時聽誓之任當爲備員前判書趙尙鎭仍任牌招先參班後謝恩在位百官行四拜禮訖讀誓文官前吏曹判書金文淳上階讀誓文訖在位百官復行四拜禮訖判府事李秉模左議政沈煥之右議政李時秀以次進前奏曰侵夜勞動聖體若何上曰一樣矣卿等早退善爲過歲也左通禮跪啓禮畢上降座乘輿出仁政門由肅章門協陽門入宣化門還內諸臣以次退出
정조 24년
行都承旨李冕膺坐行左承旨李尙度坐行右承旨宋銓坐左副承旨鄭尙愚坐直右副承旨徐有聞坐直同副承旨趙弘鎭坐注書洪奭周仕金啓溫仕直事變假注書李弘謙仕
정조 24년
大殿王大妃殿惠慶宮中宮殿內閣政院玉堂朝廷二品以上六曹堂上大司諫正朝單子問安答曰知道
정조 24년
大駕詣宗廟入齋室後內閣政院玉堂藥房口傳問安答曰知道
정조 24년
大駕詣景慕宮入齋室後內閣政院玉堂藥房口傳問安答曰知道
정조 24년
大殿王大妃殿惠慶宮中宮殿內閣政院玉堂朝廷二品以上六曹堂上大司諫世子宮定號後口傳問安答曰知道
정조 24년
李尙度啓曰行大司憲宋煥箕掌令金履喬持平朴在冀康聖翊在外執義曺允遂傳旨未下掌令朴鍾淳未肅拜監察茶時之意敢啓傳曰知道
정조 24년
傳于鄭尙愚曰侍衛軍兵毛具
정조 24년
鄭尙愚啓曰司僕內乘來言捲簾毛帳取稟傳曰爲之捲三面
정조 24년
趙弘鎭啓曰臣王大妃殿惠慶宮問安進去下直之意敢啓傳曰知道
정조 24년
吏曹判書前望單子入之金文淳落點
정조 24년
漢城判尹前望單子入之徐邁修落點
정조 24년
漢城右尹前望單子入之李集斗落點
정조 24년
傳于李尙度曰未肅拜參判許遞前望單子入之
정조 24년
刑曹參判前望單子入之尹長烈落點
정조 24년
大提學前望單子入之洪良浩落點
정조 24년
傳于徐有聞曰發遣吏郞諸執事淸齋與否摘奸以來
정조 24년
傳于徐有聞曰原任內閣提學左議政今年七十一歲貞敬夫人亦爲七十一歲應式外衣資紬綿加送於內外令閣屬官存問原任內閣直提學金領府事今年爲七十二歲饌外米肉令該道拔例優數輸送仍令地方官存問狀聞事下諭道臣宗臣安春君年七十三郡夫人姜氏年亦過七十鶴林君內外之年亦近八十竝令加送衣資食物仍令曹郞存問奉朝賀李命植今年八十一歲加送歲饌仍令知申存問後明日入侍回奏行上護軍洪檍明年爲八十與大提學洪良浩加給歲饌前判書金翊休內外偕老而筋力康旺兩子在宰列從班又一子在上舍如許福力爲朝廷吉祥衣資食物輸送知事尹師國亦爲偕老前知敦寧洪應辰年過九耋前同知金履復卽亦舊僚年過八十前同知洪絲浩以今年回榜之老人內外年過八十七十與過九耋知事洪緯浩加送米肉京兆郞存問草記其餘文武卿宰過七十偕老人依近年例加給米肉事分付
정조 24년
傳于徐有聞曰故判書趙曮夫人貞夫人洪氏有子過六旬之正卿而老人精力勝於重臣奇喜奇喜衣資輸送郞官存問故領相李宗城夫人沈氏故左相李性源夫人申氏歲饌加送曹郞存問故判書李敏輔妻徐氏歲饌亦爲加送故參判李鎭翼妻金氏故大司諫李普觀妻崔氏歲饌加送後存問
정조 24년
傳于徐有聞曰今於月正元朝祗拜太室仰念我列聖朝元元本本之盛德大業重我民天詒我太平穆然如見先王之熙際大抵紀農協功其原在上而授時與咨牧以至命我庤乃之詠詩書可按況基命萬億年鞏我邦本其始自今受福降康綏我數千里民生其始自今農夫之慶卽邦國之慶農必有勸董用厥功惟在方伯居留之臣所對颺用副此日宣綸之意事下諭于八道道臣四都留守
정조 24년
有政吏批判書金文淳參判李書九參議李魯春進右副承旨徐有聞進領議政李秉模承文都提調李秉模行大司成李晩秀今超資憲陞擢事承傳以李晩秀爲禮曹判書趙鎭寬爲兵曹判書世子師領議政李秉模世子傅左議政沈煥之王世子冠禮冊儲都監都提調李秉模提調洪良浩洪檍李晩秀郞廳李靖模權行彦趙廷鉉李舒永趙祥逵徐應輔以洪良浩爲左賓客鄭民始爲右賓客徐龍輔爲左副賓客李晩秀爲右副賓客宋煥箕爲贊善金祖淳爲兼輔德申絢爲輔德朴吉源爲弼善朴鍾淳爲兼弼善金㙆爲文學趙得永爲兼文學李寅采爲司書金近淳爲兼司書洪命周爲說書李存秀爲兼說書諮議單宋稚圭經筵官單宋稚圭書筵官單宋稚圭以鄭民始爲司僕提調金祖淳鄭尙愚李魯春尹光普爲司饔副提調吳翰源爲相禮李爲彬爲司宰主簿尙衣僉正趙鎭寧濟用判官林㝡遠相換尙衣主簿趙處仁司圃別提李敬度相換尙衣直長李興運順陵直長李羲淵相換大提學單洪良浩
정조 24년
兵批判書趙鎭寬進參判金履翼參議申獻朝病參知兪岳柱入直左副承旨鄭尙愚進以宋時淵申大羽爲翊衛尹應鉉成肯柱爲司禦李采朴宗羽爲衛率宋欽詩徐有敎爲副率兪漢雋柳尋春爲翊贊南周獻吳熙常爲洗馬
정조 24년
傳于鄭尙愚曰洗馬二窠一則朱書薦一則文淸孫雖已點下而其外又有朱書薦兩人入擬者新除者陞付侍直後更擬洗馬望筒入之事分付
정조 24년
兵批再政侍直南周獻吳熙常竝單付以金日柱尹斗基李東允金會淵爲洗馬
정조 24년
傳于鄭尙愚曰副率宋欽詩徐有敎念先正與文淸雖點下旣以經書朱書使之薦擧則挾冊之任當從此薦始兩副率仍任前職洗馬新除二人單付又點者二人一則薦中人一則常知不下於薦中人者令銓堂以此知悉
정조 24년
兵批三政副率金日柱尹斗基竝單付
정조 24년
傳于徐有聞曰今日政新拜春桂坊僚屬皆於都監堂上會同日肅拜其間則諭善僚屬之職名亦合於仍蔡以此分付
정조 24년
傳于徐有聞曰師傅之爲講院賓客於例可以遵倣贊善雖已點下山林諭善亦以實贊善單付啓下懷德贊善則資高以兼贊善亦爲下批文蔭僚屬皆移拜講院衛司而其中堂上僚屬鄭日煥以予胄筵挾冊之人今爲僚屬豈可使之仍其品還鄕戶曹參判除授待開門牌招察任
정조 24년
吏批再政贊善單李城輔兼贊善單宋煥箕戶曹參判鄭日煥除授事承傳
정조 24년
徐有聞以禮曹言啓曰王世子冊儲冠禮令禮曹擇吉日事命下矣卽令日官池景喆推擇則冊禮吉日來二月初二日午時冠禮吉日同日卯時冊禮吉日同月二十八日午時冠禮吉日同日辰時爲吉云以何日定行乎敢稟傳曰來二月初二日爲之可也
정조 24년
鄭尙愚以兵曹言啓曰謹依下敎隨駕禁軍及駕後禁軍武藝別監內吹兼內吹近仗軍士標下軍兵等處以乾犒饋分給之意敢啓傳曰知道
정조 24년
鄭尙愚以壯勇營言啓曰依下敎本營隨駕將官將校軍兵等處乾犒饋次磨練分給之意敢啓傳曰知道
정조 24년
鄭尙愚以訓鍊都監言啓曰依下敎隨駕將官將校軍兵等處乾犒饋分給之意敢啓傳曰知道
정조 24년
鄭尙愚以禁衛營言啓曰依下敎今日隨駕赴陣本營將官將校軍兵等處乾犒饋分給之意敢啓傳曰知道
정조 24년
鄭尙愚以御營廳言啓曰依下敎隨駕駕前別抄及赴陣將官將校軍兵屛門把守將卒等處乾犒饋磨練分給之意敢啓傳曰知道
정조 24년
庚申正月初一日辰時上詣宗廟景慕宮春展謁入侍時行都承旨李冕膺行左承旨李尙度行右承旨宋銓左副承旨鄭尙愚右副承旨徐有聞同副承旨趙弘鎭記事官洪奭周金啓溫記注官承膺祚記事官李存秀檢校提學鄭民始直提學李晩秀檢校直閣徐榮輔沈象奎直閣金近淳以次侍立通禮跪啓外辦上具翼善冠衮龍袍出萬安門乘輿藥房都提調李時秀提調金文淳進前曰朝氣甚寒聖體若何上曰一樣矣仍出仁政門降輿乘輦出進善門敦化門進發至宗廟大門外降輦乘輿入廟大門至齋室門外降輿入齋室改具遠遊冠絳紗袍由東神門詣廟庭板位前行四拜禮仍詣廟內奉審訖出東神門仍詣永寧殿行四拜禮詣殿內奉審訖還御齋殿改具翼善冠衮龍袍出齋室門乘輿出廟大門降輿乘輦進發至觀旂橋通禮啓請降輿上降輿步過行大司成李晩秀率諸生祗迎上曰諸生善爲過歲乎承旨勞問可也尙愚承命問于諸生回奏曰善爲過歲云矣上曰祗迎擧案精書捧入可也上乘輦至宮大門外降輦入齋室改具遠遊冠絳紗袍詣板位前行再拜禮仍詣廟內奉審訖還入齋室少頃命入外辦出宮大門外乘輦命書傳敎曰判府事李秉模拜領議政卿與諸大臣閣臣禮曹京兆堂上入侍事遣承旨傳諭仍敎有聞曰此傳諭承旨往傳也有聞承命出上曰政官牌招開政領議政下批出駕前下敎仍進發至觀旂橋降輦步過乘輦至弘化門外命回輦小駐各道戶長等以次肅拜於轎前引儀臚唱訖敎曰昨年民事雖曰稍熟而今年勸播尤不宜少忽俾各歸告其官長盡心殫竭之意遍諭于諸戶長處也冕膺承命出傳仍入弘化門降輦乘輿入明政門永淸門交泰門命大臣以下詣閤仍爲還內諸臣口傳問安訖以次退出
정조 24년
行都承旨李冕膺坐行左承旨李尙度坐直行右承旨宋銓坐直左副承旨鄭尙愚奉命進去右副承旨徐有聞奉命進去同副承旨趙弘鎭坐注書金啓溫仕直一員未差假注書李允謙仕事變假注書李弘謙仕
정조 24년
傳于趙弘鎭曰同副承旨馳詣三角木覓漢江奉審摘奸以來
정조 24년
傳于李冕膺曰都承旨入侍
정조 24년
傳于鄭尙愚曰軍士房承旨入侍
정조 24년
傳于鄭尙愚曰都監都提調尙衣提調禮曹判書入侍
정조 24년
趙弘鎭以吏批言啓曰侍從臣及閫帥父年七十人每於歲首抄啓加資事載在法典矣侍從臣閫帥父年七十人別單書入之意敢啓傳曰知道
정조 24년
趙弘鎭啓曰吏曹郞廳來言歲首應資老人加資下批政事取稟傳曰當日爲之
정조 24년
有政吏批行判書金文淳參判李書九參議李魯春進同副承旨趙弘鎭進以尹光普爲工曹參議李祖源爲同經筵李泰熙爲禮曹佐郞南履翼爲奉常正金命淵爲典牲判官李持淳爲引儀李在學爲禮賓提調趙鎭寬爲軍器提調柳明觀爲司僕主簿東部都事宋欽詩氷庫別檢徐有敎以上仍任訓鍊都監提調單李在學趙鎭寬禁衛提調單趙鎭寬御營提調單趙鎭寬大護軍申思運今加崇政行護軍具世勣今加資憲行護軍姜翰高益擎李熙輔以上今加嘉義副護軍李斌前僉知文鳳翼以上今加嘉善朝官年八十依定式加資漢城庶尹趙象存健元陵令兪漢純相換冠禮冊儲都監郞廳單戶曹正郞金箕應
정조 24년
以順天府使興海郡守安城郡守軍威縣監靑陽縣監望筒傳于趙弘鎭曰入擬雖已點下皆是弊邑與數遞處仍任事分付
정조 24년
再政順天府使單申絢軍威縣監單朴吉源興海郡守單尹應鉉靑陽縣監單柳尋春安城郡守單朴宗羽輔德單金羲淳弼善單李魯春兼弼善單尹光普知經筵李祖源同經筵丁範祖檢閱單洪奭周
정조 24년
兵批判書趙鎭寬進參判金履翼參議申獻朝病參知兪岳柱入直行左承旨李尙度進以鄭謙煥爲司禦洪載淵爲翊贊羅烈爲衛率大護軍徐龍輔護軍尹行元韓用龜竝單付同知十八單李光善李信億辛建方林信萬慶善益宋震冕裵命贊姜守男梁先植白東齡兪萬進劉重議尹富尙洪禹天金星建金千命金益采金天國
정조 24년
注書洪奭周還付翰林代以李允謙爲假注書
정조 24년
吏曹口傳政事延接都監提調趙鎭寬代李在學
정조 24년
趙弘鎭以禮曹言啓曰十三歲十二歲十一歲十歲處子禁婚事命下矣揀擇單子一依禁婚年歲捧單事京中及外方當爲知委而京中則謹奉下敎限以今正月十二日知委京兆矣外方近道則同月十八日中道則同月二十六日遠道則同月二十九日定限捧單上送事撥馬行會何如傳曰允
정조 24년
李尙度以迎接都監言啓曰本都監都廳郞廳朴崙壽改差代弘文館校理張至冕差下使之察任何如傳曰允
정조 24년
李尙度以都摠府言啓曰今日入直內三廳武兼禁軍及軍兵等當爲中日習射而宗廟春享大祭齋戒相値不得爲之之意敢啓傳曰知道
정조 24년
庚申正月初二日辰時上御便殿都監都提調尙衣提調禮曹判書入侍時右副承旨徐有聞記事官金啓溫記注官承膺祚記事官李存秀冠禮冊儲都監都提調李秉模尙衣提調鄭民始禮曹判書李晩秀以次進伏訖秉模曰月正元日縟儀載定臣民慶忭八域惟均夜間聖體若何上曰一樣矣今此慶禮昨日以前初未有預定者昨於眞殿行禮之時予心始定仍行默告又躬告于閟宮始召卿等而決之此豈非陟降之眷佑於洋洋如聞之際乎遇慶則喜人之常情而以予情事逢今日之慶益覺孺慕之靡逮雖不得對諸臣形於辭色而追憶予冊禮時事實無以按抑此心晝不能餐夜不能寐忽忽不知何以遣日前則予每仰慰慈心而近則慈敎以如此慶禮何爲如此用心慰譬小子聞此敎豈不欲仰承而予心不能自持至於都監諸事不無時急者而亦無由照檢卿等善爲之可也仍掩抑不覺玉涕盈襟諸臣不敢仰視秉模曰當此慶禮聖心之追慕臣等亦豈不仰認而仰慰慈心保嗇聖躬俱不出於按抑二字此臣等區區之望也民始曰聖慕憧憧遇慶益切伏承下敎益仰達孝之至而如是之際玉體之受損如何聖心之疚懷如何伏望少加按抑焉上曰三禮之一時竝擧實合於三善之義此意昨筵已悉諭而至於嘉禮揀擇之本非美制我東先正亦有言之者今若去揀擇之規行媒妁之禮博選名門廣求淑媛豈不好矣而俗亦有國事依前例家事從先祖之語雖不得決意行此事面則當如是矣秉模曰聖敎誠爲允當矣上曰來後之悠悠萬事莫有大於輔導輔導之責專在兩坊兩坊不可不擇其人矣予在春邸時資益於宮僚者甚多南有容朴聖源等人姑無論至如李普觀李徽中李崇祐之寄食水工專意講任者今則何處得來乎仍敎曰春桂坊官肅拜皆於會同日爲之也秉模曰擧行自多相妨館伴鄭民始代以行吏曹判書金文淳差下何如上曰依所奏爲之仍命退諸臣以次退出
정조 24년
庚申正月初二日午時上御便殿都承旨入侍時行都承旨李冕膺記事官金啓溫記注官金景煥記事官李存秀以次進伏訖上曰昨日存問重臣乎冕膺曰臣承命存問而不勝惶感矣上曰重臣筋力近則何如冕膺曰年來凋落益甚矣上曰今番敎命或冊書欲令重臣書進果有可强之勢否冕膺曰精神比前雖減而眼力不至甚昏庶可以强力矣上曰昨日歲饌存問處果皆傳致云耶冕膺曰俄者戶曹郞來言故相李宗城夫人方在其孫結城任所不得存問云矣上曰自戶曹發關食物自本道輸給仍令地方官存問後狀聞事分付冕膺曰京兆方多擧行之事而庶尹趙象存在外合有變通之意自京兆言送而臣是該房故敢此仰達矣上曰今日政相換可也出擧條命書傳敎曰承旨二人分詣宗廟永寧殿奉審摘奸仍留享所大享禮成後復命仍敎曰禮兵房承旨使之分詣可也命退承史以次退出
정조 24년
庚申正月初二日申時上御便殿軍士房承旨入侍時左副承旨鄭尙愚記事官金啓溫記注官承膺祚記事官李存秀以次進伏訖命書榻敎曰注書洪奭周還付翰林牌招待開門與春秋館堂上實錄考出又命書榻敎曰兼弼善點下望筒還入又命書傳敎曰勸講之任所重莫重而賓客體貌自別宮官則皆是堂下新進亦豈若堂上僚屬乎此等處當有拔例差擬僚屬金羲淳輔德除授李魯春弼善除授每喜其人前參議尹光普兼弼善除授命退承史以次退出
정조 24년
行都承旨李冕膺坐行左承旨李尙度坐行右承旨宋銓坐左副承旨鄭尙愚坐直右副承旨徐有聞坐同副承旨趙弘鎭坐直注書金啓溫仕一員未差假注書李允謙仕直事變假注書李弘謙仕
정조 24년
趙弘鎭啓曰行大司憲宋煥箕掌令金履喬持平康聖翊朴在冀在外執義曺允遂傳旨未下掌令朴鍾淳未肅拜監察茶時之意敢啓傳曰知道
정조 24년
傳于李冕膺曰諸承旨持公事入侍
정조 24년
備忘記豐山萬戶金光秀下直長弓一張長箭一部片箭一部筒兒一箇賜給
정조 24년
傳于徐有聞曰禮房承旨入侍
정조 24년
傳于宋銓曰右承旨入侍
정조 24년
同春秋前望單子入之李尙度落點
정조 24년
徐有聞啓曰祈穀大祭親祭祭文當爲製進大提學洪良浩待明朝牌招何如傳曰允
정조 24년
徐有聞以弘文館言啓曰本館上番闕直事甚未安副應敎尹序東校理尹命烈副校理趙得永旣有只推之命竝卽牌招以爲推移入直之地何如傳曰允
정조 24년
徐有聞以禮曹言啓曰今庚申年正朝朝賀諸道所封箋文中昌原府使趙𡹘以應封官兼別軍職故各爲封箋矣一體看審捧入之意敢啓傳曰知道
정조 24년
李冕膺以漢城府言啓曰因傳敎行上護軍洪檍大提學洪良浩前判書金翊休知事尹師國前知敦寧洪應辰前同知金履復前同知洪絲浩知事洪緯浩家自臣府發遣郞廳存問之意敢啓傳曰知道
정조 24년
兵曹判書趙鎭寬疏曰伏以歲籥重新乘天地發生之機廟宮歷謁受陟降眷佑之命貳極之冊禮斯定宗祊之寶籙永鞏冠加冕迎次第筮吉仰貽殿宮之悅豫俯循朝野之顒望萬億斯年之祝自今伊始懽欣蹈舞八域同春仍伏念臣之所奉新授職名遽下於登筵祝慶之餘而繼又有胄僚差出之命臣當跛躄咸聳之會覩儀節漸備之盛而區區未敢爲言私之計章皇出肅以伸頌忭之悃而及夫手奉華誥歸對老母歷數前後恩造罔非記念先故感激攢祝繼之以慙汗之浹背也夫六卿之長難愼惟均而至若中權重寄古所稱大司馬之職也苟非明足以鑑別銓衡才足以節制鞱鈐莫宜居之而臣昏莽譾劣忝叨度支居然三載無一報效之狀卽聖明之所俯燭也自數罪戾不啻如山積譴何之加惟日夕以俟不惟不罪乃反侈之以隆畀臣雖欲苟然充數强策奔走於恩榮之際而歷試之轍如彼其憒憒則又何望改壁壘之觀而整管轄之務也哉今旣屢次開政擧行纔了分義粗效則臣之因仍蹲冒斷無其望玆不得不略入文字仰瀆崇嚴伏乞天地父母俯賜諒察亟遞職名以重公器以安私分千萬幸甚臣無任云云答曰省疏具悉卿其勿辭行公
정조 24년
庚申正月初三日辰時上御誠正閣諸承旨持公事入侍時行都承旨李冕膺行左承旨李尙度行右承旨宋銓左副承旨鄭尙愚右副承旨徐有聞同副承旨趙弘鎭記事官金啓溫假注書李允謙記事官李存秀洪奭周直閣金近淳以次進伏訖上曰各房公事竝入之上曰來待諸臣入侍出榻敎啓溫承命出傳與禮曹判書李晩秀漢城判尹徐邁修左尹李集斗右尹李得濟偕入進伏訖命晩秀等進前敎曰今日召見卿等卽爲慶禮事也揀擇捧單何以爲之古例則雖一二張三四張隨捧隨入今番亦依此爲之而卿等出擧條擧行可也邁修曰揀擇捧單今方擧行而禁婚外許婚條前例不一今番則何以爲之乎上曰禮判指一稟處可也晩秀曰謹依下敎國姓姓貫不同李姓慈殿同姓四寸親慈宮同姓五寸親中宮殿同姓七寸親異姓六寸親嘉順宮同姓七寸親異姓六寸親竝爲許婚之意知委京外何如上曰依爲之出擧條仍敎曰此何等莫重莫大之事乎外議則必以爲予於搢紳家有所注意處而實未知誰家有處子莫非天定也豈可以人力爲之乎惟望皇天惟祖宗之所眷佑也古例四祖無顯官者自京兆置諸拔去秩而今番則各封單子越送禮曹以爲存拔之地可也大抵處子非可爲常自現者故自朝家屢下飭敎甚至有各家奴子推治之境然後不得已修單以納今番則奴子推治切勿爲之卿等姻婭或親知中轉相求問各別善爲之也集斗曰若責之以道理則庶皆修單矣邁修曰今番捧單自十歲至十三歲爲限而十歲者則曰九歲十三歲者則曰十四歲如是而難於捧單矣上曰一委於卿等須各善爲之畢捧日字以十二日爲限而京兆擧行則某條入於此限之內斯速捧納可也仍命邁修等先退敎晩秀曰都監堂上今當分排而都承旨之父奉朝賀有福之人也當付書寫官一窠使之書進眼力能書之否冕膺曰稍大書之則似可了當矣上曰重臣金翊休之有福無與爲比耆社之臣夫妻偕老有子三人一則已躋宰列其次出入玉署又其次亦爲蔭仕豈不壯哉印篆文則令金翊休書進可也上曰顯廟肅廟朝冠禮冊禮時儀注當考出春秋館堂上未知誰也冕膺曰知春秋金文淳都監進去同春秋只有左承旨一人而見任推考房有難擧行矣命書傳敎曰左承旨爲吏房又命書榻敎曰春秋館堂上未差之代前望單子入之待下批牌招仍敎冕膺曰卿與左承旨及上下番翰林偕往考出可也仍命退諸臣以次退出
정조 24년
庚申正月初三日午時上御重熙堂右承旨入侍時行右承旨宋銓記事官金啓溫記注官金景煥承膺祚以次進伏訖上曰奉常寺久任郞待令乎銓曰來及待令故今方催促矣命書榻敎曰健元陵貞陵光陵靖陵長陵寧陵明陵懿陵昭寧園顯隆園典祀官等各內下胡椒二升獻陵英陵典祀官等各內下胡椒三升熟手等依書下分等施賞命書傳敎曰正朝各陵餕餘奉審而餠果諸品之同封自今番始爲之各品措備之益精稍精在於熟手手品工拙而進排各種之如是均壹觀於各種果品尤可知之豈特官員之善爲檢飭而然專由於貢人等盡誠精備之致渠輩之效勞如此何可只賞典祀官熟手等乎太常貢人舊遺在中三百石減給雖近於投醪欲令渠輩知此意益爲小心以此分付仍命退承史以次退出
정조 24년
庚申正月初三日午時上御便殿禮房承旨與尙衣提調禮曹判書入侍時右副承旨徐有聞假注書李允謙記注官金景煥承膺祚尙衣提調鄭民始禮曹判書李晩秀以次進伏訖晩秀曰取考己卯年謄錄則冊禮時儀仗因下敎自尙衣院造來矣今番則何以爲之乎上曰轎輦之新造依己卯年例爲之卽遵先朝爲予省約之聖意儀仗之令尙方亦依己卯年例爲之好矣以此分付可也出擧條民始曰本院使役工匠料布前例或以戶料兵布或以別例房式例上下今番則以別例房式例上下之意分付戶曹何如上曰依爲之出擧條命民始等先退有聞曰慶禮在近而新除授兼贊善宋煥箕時在忠淸道懷德地贊善李城輔時在京畿驪州地文學金㙆時在慶尙道安東地司書李寅采時在忠淸道保寧地諮議宋稚圭時在忠淸道懷德地竝乘馹上來事下諭桂坊官員中在鄕人亦令兵曹知委何如上曰依爲之出擧條仍命退承史以次退出
정조 24년
行都承旨李冕膺坐行左承旨李尙度坐行右承旨宋銓坐左副承旨鄭尙愚坐右副承旨徐有聞坐直同副承旨趙弘鎭坐直注書金啓溫仕一員未差假注書李允謙仕直事變假注書李弘謙仕
정조 24년
鄭尙愚啓曰御營廳將官來言今日本廳軍兵日次私習云矣敢啓傳曰知道
정조 24년
李尙度啓曰臣尙度社稷祈穀大祭肄儀進去下直之意敢啓傳曰知道
정조 24년
傳于李尙度曰政官牌招開政
정조 24년
有政吏批判書金文淳參判李書九進參議未差行左承旨李尙度進啓曰大司成今當差出而擬望之人乏少外任竝擬何如傳曰前望單子入之
정조 24년
大司成前望單子入之鄭大容落點
정조 24년
以尹光普爲吏曹參議沈周賢爲工曹佐郞趙慶遠爲直講李運復爲監察鄭重祿爲典籍李敬度爲長興主簿尙衣直長李羲淵宣陵直長李永錫相換幼學金始東今超通政侍從臣副修撰金熙周父行護軍吳載徽今加嘉義閫帥前兵使吳毅常父已上年七十依法典加資事承傳
정조 24년
兵批判書趙鎭寬進參判金履翼入直參議申獻朝參知兪岳柱病左副承旨鄭尙愚進啓曰判中樞有闕之代行知中樞府事洪良浩依例陞付之意敢啓傳曰知道
정조 24년
判府事洪良浩單付以西春君爗李晩秀爲都摠管睦萬中爲同知梁周翊爲僉知李寬會爲親軍衛將柳光國李郁延爲外營衛將李喆懋爲訓鍊判官閔百彬李道英爲外營部將
정조 24년
吏曹口傳政事兼大司成單鄭大容
정조 24년
趙弘鎭啓曰卽伏見黃海水使李長喆去己未秋冬等褒貶啓本則邊將無一人居下殊無嚴明殿最之意推考警責何如傳曰允
정조 24년
以黃海監司朴基正狀啓臣以支勅事離營出待黃州牧事傳于徐有聞曰許久出待之爲弊問禮官下去也有下敎則縱或未及聞知念間入京之勅行自今出待其弊當如何乎如許道臣當爲處分爲先此狀啓還下送勅使回還間往來道臣以下營屬爲先自持飯無敢一毫爲弊於民邑事廟堂別般關飭
정조 24년
以黃海監司朴基正狀啓豐川府使洪檊今正月初二日直到黃州站而多日稽滯今始來到者事極駭然待事過後請勘計料事傳于徐有聞曰黃州站齊到卽他道所無之例自今勅行隨便釐正事問禮官入侍時已有下敎則此狀啓何以齊到等語循例爲之乎狀啓還下送更令論理狀聞
정조 24년
徐有聞以禮曹言啓曰揀擇單子十三張自漢城府輸送而二張拔去十一張捧入之意敢啓傳曰知道
정조 24년
徐有聞以弘文館言啓曰本館上番副應敎臣尹序東下番副修撰臣洪樂安俱以社稷祈穀大祭祭官今日議政府肄儀時晝仕出去之意敢啓傳曰知道
정조 24년
鄭尙愚以兵曹言啓曰來正月初七日大駕詣社稷齋宿初八日祈穀大祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十五哨馬軍五哨爲先後廂御營廳留陣留營置之禁軍三番隨駕可也
정조 24년
庚申正月初四日辰時上御春塘臺歲首犒饋入侍時行都承旨李冕膺行左承旨李尙度行右承旨宋銓左副承旨鄭尙愚右副承旨徐有聞同副承旨趙弘鎭記事官金啓溫假注書李允謙記注官承膺祚記事官洪奭周檢校提學鄭民始檢校直閣徐榮輔以次侍立上具平戎服出御大次陞座訖兵曹判書趙鎭寬徑先入就上曰宣傳官擧行萬萬駭然一國大司馬渠豈敢呼來斥去乎爲先行首宣傳官李格記過過齋後待令事分付兵曹判書趙鎭寬進奏小開門上曰兵判及宣傳官參見外一竝除之壯勇大將堂上堂下將官則只爲告叩頭節次事分付宣傳官李栻誤爲傳命上曰宣傳官李栻李貞坤鄭宅休爲先降定近仗軍士李石求任聖皐權差宣傳官擧行石求聖皐承命擧行上曰砲以鼓代行又敎曰宣傳官之帳殿擧行時每事不敢直稟故雖下敎之親聞者必問於承旨待其分付然後擧行而近來則渠敢以直稟爲能事寧有如許法綱乎又有慨然者莫嚴者筵體而帳殿體例尤爲嚴重帳殿擧行時可以爾汝者直呼爾汝不然則但敬待而已古則崇品卿宰之呼宣傳官指揮也直曰爾汝此是例也而近見承旨之傳授標信時與宣傳官酬酢每以平交例談信口而發此豈成說乎此後各別着念俾尊體貌可也仍命犒饋犒饋訖承史侍衛軍校以次呼嵩尙愚跪稟退錚上還內命退諸臣以次退出
정조 24년
行都承旨李冕膺齋宿行左承旨李尙度齋宿行右承旨宋銓齋直左副承旨鄭尙愚齋宿右副承旨徐有聞齋宿同副承旨趙弘鎭齋直注書洪奭周齋宿金啓溫齋直事變假注書尹致永仕
정조 24년
鄭尙愚啓曰備邊司郞廳來言今日賓廳日次而社稷祈穀大祭齋戒相値不得來會云矣敢啓傳曰知道
정조 24년
李弘謙差祭代以尹致永爲事變假注書
정조 24년
以校理張至冕牌不進罷職傳旨傳于徐有聞曰只推
정조 24년
以執義曺允遂牌不進罷職傳旨傳于趙弘鎭曰只推
정조 24년
鄭尙愚以都摠府言啓曰今此社稷祈穀大祭親行時侍衛寶劍守宮不可不備員而都摠管金文淳李晩秀差祭李敬一在外副摠管鄭大容以禮曹參判導駕進姜彝正未肅拜將不得備員令政院稟旨變通仍令該曹卽爲口傳差出待下批牌招以爲備員侍衛之地何如傳曰允在外未肅拜及吏判兼帶摠管許遞可也
정조 24년
兵曹口傳政事以安昌君燝李義弼爲都摠管李章漢爲副摠管
정조 24년
傳于李尙度曰郭山郡守之代令該曹口傳各別擇差待下批給馬下送
정조 24년
吏曹口傳政事以尹弘心爲郭山郡守注書單洪奭周
정조 24년
鄭尙愚以都摠府言啓曰今日入直內三廳武兼禁軍及軍兵等當爲中日習射而社稷祈穀大祭親祭齋戒相値不得爲之之意敢啓傳曰知道
정조 24년
李冕膺以戶曹言啓曰太常貢人舊遺在三百石減給事命下矣取考文書己亥餘遺在中三百石分排各種蕩減實數別單書入之意敢啓傳曰知道
정조 24년
徐有聞以禮曹言啓曰製述文臣年滿五十一歲人員專經文臣年滿四十一歲人員竝依前例減下後別單書入而御覽官案亦爲改修正以入之意敢啓傳曰知道
정조 24년
李冕膺以賑恤廳言啓曰今年內貧寒宗室子女葬時顧恤數別單書入之意敢啓傳曰知道或有落鄕遺漏又或在京見漏者有之乎更問宗親府如有之卽爲追給可也
정조 24년
趙弘鎭以義禁府言啓曰黃海監司朴基正狀啓內金郊前察訪李夢龍罪狀令攸司稟處事啓下矣李夢龍下去慶尙道仁同地云依例發遣府羅將拿來何如傳曰允
정조 24년
庚申正月初五日辰時上御重熙堂軍士房承旨入侍時左副承旨鄭尙愚假注書李允謙記事官李存秀洪奭周以次進伏訖上曰勅行去月卄九日來到瀋陽則今初七八日間當渡江耶尙愚曰瀋陽距鴨江四百餘里以日字計之初七八日間似當渡江矣上曰遠外事難以遙度若過歲於瀋陽則初七八日間何以渡江乎尙愚曰然矣上曰陵享餕餘幾皆奉來而齊厚陵則以其獻官之難於齎奉未知祭品精備之如何此後則令陵官奉來事定式分付可也命書榻敎曰檢閱洪奭周還付注書牌招仍命退承史以次退出
정조 24년
行都承旨李冕膺齋宿行左承旨李尙度齋宿行右承旨宋銓齋宿左副承旨鄭尙愚齋直右副承旨徐有聞齋直同副承旨趙弘鎭齋宿注書洪奭周齋宿金啓溫齋直事變假注書尹致永仕
정조 24년
傳于宋銓曰歲饌之便雖有存問其間愼節如何近聞漸臻勿藥云果然耶齎送蔘料兼訊起居之意令內閣遣閣屬官傳諭于原任直提學金領府事
정조 24년
徐有聞啓曰禮曹郞廳來言御覽製述文臣專經文臣案修正次請出矣敢啓傳曰知道
정조 24년
傳于鄭尙愚曰左副承旨入侍
정조 24년
吏曹口傳政事以洪良浩爲分內局提調
정조 24년
李冕膺啓曰明日大駕詣社稷入齋室後王大妃殿惠慶宮問安何承旨進去乎敢稟專曰都承旨進去
정조 24년
傳于鄭尙愚曰明日出宮內門路以協陽門爲之
정조 24년
傳于李尙度曰發遣吏郞諸執事淸齋與否摘奸以來
정조 24년
徐有聞以禮曹言啓曰領中樞府事金憙今正月初四日卒逝云五禮儀大臣之喪自上有擧哀之節而取考謄錄則或因特敎擧行至於停朝市去刑戮禁屠殺斷音樂等事所當依例磨鍊而社稷祈穀大祭親祭齋戒相値不得循例取稟之意敢啓傳曰知道
정조 24년
鄭尙愚以禁衛營言啓曰今此社稷擧動時依兵曹節目斥堠十四處哨官十四員京標下軍五十六名伏兵六處哨官六員京標下軍二十四名竝爲嚴飭定送而還宮後依例撤罷之意敢啓傳曰知道
정조 24년
庚申正月初六日辰時上御誠正閣都承旨入侍時行都承旨李冕膺記事官洪奭周記注官承膺祚記事官李存秀以次進伏訖上曰知中樞洪緯浩戶曹參議洪樂恒入侍出榻敎賤臣承命出與知中樞府事洪緯浩戶曹參議洪樂恒偕入緯浩將陞階上命司謁扶腋以入敎曰日寒如此老人何以入來乎緯浩曰一瞻天顔至願在中故不量筋力而入來矣上曰寢食諸節則如何緯浩曰善寢而不善食矣上曰夜能幾時著睡乎緯浩曰人定後就寢有時乎直到天明矣上曰卿家又有老人云果然乎緯浩曰臣有八十八歲妹矣上曰貴矣卿是都尉之玄孫況今慈宮寶齡將近七旬德門耆耉之慶實爲吉祥善事矣卿子之年又踰七旬尤豈不貴乎仍敎曰能用蔘料乎樂恒曰不能用矣上曰分付藥院人蔘二兩卽爲得給也仍敎曰甘旨之供何以爲之冕膺曰聞其自來貧寒不能供給矣上曰今當書出傳敎而老人似難久坐先爲退去洪絲浩回榜日當待和暖爲之筋力如可强則其時同爲入來好矣緯浩樂恒先退命書傳敎曰知中樞洪緯浩年爲九十二歲於永安都尉爲玄孫特授知樞之銜今日聞其入來肅拜後引見與其子戶曹參議洪樂恒同爲登筵而戶議之年亦過七十又聞老人之妹年近九耋德門多耆齡卽我慈德攸致其在識喜之道當施優老之意知樞家令該曹衣資食物拔例從厚輸送老人之妹亦令該曹淑夫人敎旨安寶傳致後與戶議給衣資米肉仍下御製七絶一首于緯浩使之擎出仍命退承史以次退出
정조 24년
庚申正月初六日申時上御重熙堂左副承旨入侍時左副承旨鄭尙愚記事官洪奭周記事官金珍恪記注官承膺祚以次進伏訖上曰他承旨入侍出榻敎同副承旨趙弘鎭進伏命書傳敎曰致齋之時雖不按例下敎而亦豈可嘿然乎大臣之自在玉署內閣至于位躋相府所受知而所擢拔者以其經學也予以儒相待大臣大臣之自待亦若寒士間因尋鄕阻隔積年欲遣檢書官問起居豈料逝單之遽徹乎爲之傷惜久而無語以今恥言經學之習俗如許大臣何處得來金領府事家隱卒之典當自該道擧行自可過齋卽爲三懸鈴下諭道臣而承旨則道內守令中曾經承旨人進去大臣祿俸限三年輸送內閣擧行之節亦令本道擧行閣屬官今日下送仍敎曰致祭則過齋後當下敎只行致吊而自本道凡百擧行各別申飭之意往復于道臣也仍命退承史以次退出
정조 24년
行都承旨李冕膺隨駕宿行左承旨李尙度隨駕宿行右承旨宋銓隨駕宿左副承旨鄭尙愚隨駕直右副承旨徐有聞隨駕直同副承旨趙弘鎭隨駕宿注書洪奭周隨駕宿金啓溫隨駕直事變假注書尹致永守宮直
정조 24년
大駕詣社稷省牲省器罷後內閣政院玉堂藥房口傳問安答曰知道
정조 24년
王大妃殿惠慶宮遣承旨朝夕問安答曰知道
정조 24년
鄭尙愚啓曰司僕內乘來言捲簾毛帳取稟傳曰捲三面爲之
정조 24년
李冕膺啓曰臣王大妃殿惠慶宮問安進去下直之意敢啓傳曰知道
정조 24년
徐有聞啓曰禮貌官來言百官稟旨就次傳曰知道
정조 24년
李冕膺啓曰王大妃殿惠慶宮夕問安何承旨進去乎敢稟傳曰左承旨進去
정조 24년
兵曹口傳政事以李光益爲兼內乘
정조 24년
李尙度啓曰臣王大妃殿惠慶宮夕問安進去下直之意敢啓傳曰知道
정조 24년
徐有聞啓曰春帖子製述人旣已抄啓矣大提學洪良浩待明朝牌招以爲出韻科次之地何如傳曰允
정조 24년
鄭尙愚以備邊司言啓曰貢市人詢瘼所懷有草記稟處之命矣取見其所懷則義盈庫蜜牌貢人等以爲蜜價騰貴一斤價至於二兩零以此較之於每斤一兩八錢之受價則落本夥然特依戊戌例增價亦依他貢例二三千斤恒留俾爲支保之地云蜜價以時貴賤貢利隨而贏縮每斤之定一兩八錢蓋欲折長補短得失相當則更爲增價初非可論至於二三千斤恒留云云便是預下又未可論竝置之祭享軍契貢人等以爲渠貢難支專在於別貿昨春詢瘼時因判付自廟堂往復兵曹以每年三十同作等上下事草記批旨內有令兵曹決給後出擧條之命而擧條則姑無文蹟特賜處分云此事似若兩便公私而或不無漸致增價之慮諸議參差更令時判堂爛加講究後使之議廟堂稟處外都庫貢人等以爲渠貢殘薄支撑無路貢價以惠廳本貢價上下木物依節目許斫於關東私山俾蒙保貢之恩云雖以今番屬公板事言之渠輩之罪綻露無餘今此惠廳貢價上下之說關東私山許斫之請極爲無嚴所當移法司嚴治而仰體歲首詢瘼之德意今姑安徐表裏白吐紬契貢人等以爲渠等所貢白吐紬乃是表裏所用內紬也表木之貢係之元貢內紬之貢係之別貿而紬價騰貴負債殆近五千餘兩伏乞依他貢例增價而如或不然則內紬之貢亦爲移付惠廳均被德澤云元貢別貿名色判異別貿之移作元貢非可議到增價之說亦非可繼之道置之小筆契貢人等以爲渠貢每朔封進筆一百三十柄柄竹匣竹無價擔當依工曹例上下而貢價在前從厚變通節目在於戶惠廳而今自惠廳二分錢一分米上下事題出吏兵曹都政時所用筆各三十柄定式進排而會減則只爲五六柄俾蒙矯弊之澤云竹價之不爲磨鍊以其受價之足可相當則今雖創開而貢價從厚變通若有節目則二分錢一分米上下無怪其稱冤使之取考節目及近年已行之例施行都政時所用之筆亦令從實會減長木廛市民等以爲渠廛丁未付屬於本營後自戊申至甲寅無價上納燒木合爲七萬箇又於己酉本營錢一千兩以一分邊貸得每年利條一百二十兩僅僅備納以其燒木七萬箇計除於每年利條錢云聞其事實都屬誣罔纔以此意呈訴平市已爲嚴處云而又此呼籲民習可駭更爲嚴治懲後門外匙召廛市民等以爲渠廛鍮鑄鐵貢物約賣於吳漢柱興昌處定價三千四百餘兩後所捧者只爲九百五十兩而餘價則終不盡給故貢物呈法司還退以一千二百六十兩具邊還報而吳興昌稱以轉賣他處必欲徵二千三百兩者極爲無狀施以非理之罪得蒙安堵之澤云此等之事自有法司如是訴籲於詢瘼之下者極爲猥越自本司分付該曹卽令從公決給下米廛市民等以爲渠廛入來雜穀自雜穀廛逐日送人收稅紛拿莫甚伏乞依他廛已例朔定稅錢云前以此事屢度登徹而兩廛所爭在於定稅之多少年前自本司以依前逐日收稅之意捧甘決給有難更爲翻案以致紛拿置之雜鐵廛市民等以爲中方鐵見奪於冶匠伏乞廛民與冶匠永定分半賣買得保廛業云中方鐵之屬之冶匠旣伏奉丁未判下又於昨秋因冶匠上言申明嚴飭於雜鐵廛今此煩籲極爲無嚴置之魚物廛鉢里廛綿子廛煙草廛衣廛鞋廛淸蜜廛市民等以爲通共失業亂廛之類依前禁斷云通共發賣之後廛勢之漸不如前勢所固然而都民之以通共爲便者十居七八多年行之之餘輕議變改在所難愼置之泮村市民等以爲民戶最多處加設一懸房云一懸房之加設不但有違於法外大關後弊置之太學支供典僕等以爲官庫飯米年年不足自下先進排故渠等無面至於八千金均廳年例本館給代錢二萬兩限五年預下以爲供役圖生而逐朔流納於本館云均廳給代錢之限五年預下外面雖似無損於彼此五年之後則其弊又必倍前此等之事決不可開路置之工曹毛衣匠等以爲渠等當初以耳掩廛市民資生而無論毛涼揮項一竝造賣戊申立廛市民瞞告京兆以涼揮項亂廛徵贖而望門床廛人等毛揮項恣意造賣所用鼠皮準捧分文勢將難保耳掩廛舊號更爲復設不然則或以耳掩廛所當之役分排於立廛與床廛鼠皮分文亦爲勿捧以爲保存云觀其所訴則意非在於涼揮項之依前造賣而蓋欲禁其望門床廛之恣賣毛揮項又欲除其鼠皮之分文也旣失毛揮項之專利又出鼠皮之分文渠輩稱冤勢則使然而不可以一邊之言遽加扶抑分付該署兩造査實指一決給何如傳曰允小筆契事名以每朔與大政時封進旣云爲弊依前還屬與別般矯弊間指一從速釐正俾無更訴之弊長木廛事蕩其債錢罷其合廛仍治猥越之罪可也
정조 24년
徐有聞以禮曹言啓曰揀擇單子二十五張自漢城府輸送而二張拔去二十三張捧入之意敢啓傳曰知道
정조 24년
庚申正月初七日辰時上詣社稷祈穀大祭親祭擧動入侍時行都承旨李冕膺行左承旨李尙度行右承旨宋銓左副承旨鄭尙愚右副承旨徐有聞同副承旨趙弘鎭記事官洪奭周金啓溫記注官承膺祚記事官李存秀檢校提學鄭民始檢校直提學李晩秀檢校直閣沈象奎直閣金近淳以次侍立通禮跪啓外辦上具遠遊冠絳紗袍乘輿出宣化門協陽門降興乘輦藥房都提調李時秀提調金文淳進前曰侵早勞動聖體若何上曰一樣矣命書駕前下敎曰漢城判尹與貢市堂上率貢市人鍾閣前路待令仍由肅章門進善門出敦化門至鍾閣前路命漢城判尹貢市堂上入侍漢城判尹徐邁修貢市堂上鄭民始率貢市人等入侍上敎尙愚曰新年好過與否問于市民也尙愚承命出問以好過之意回奏上曰今當歲首欲面詢弊瘼而將赴享所有難久駐令以文字書納後戶房承旨收聚來納于齋殿可也又敎曰國有大禮則宮人之選擇民間卽亦古例而今番則每事不欲張大務皆省約故亦不欲如例爲之爾等旣未及聞知則先期早婚與避匿欺隱之弊難保其必無今方捧甘知委於各司而爾輩須各告諭無或胥動之意貢市堂上一一曉諭可也民始承命曉諭訖仍敎兵曹判書趙鎭寬曰卿旣兼有司以此意今日內捧甘於各司也仍進發至署大門外降輦乘輿至壇所紅門外降輿詣壇內奉審訖詣省器位省器詣省牲位省牲訖入大次時秀文淳等進前曰勞動中聖體若何上曰一樣矣時秀曰大次疎冷有難經宿移御齋殿區區之望也上曰當移次矣仍還御齋室親押如儀敎有聞曰承旨往監熟設各別精備事申飭命民始與有司堂上李書九入侍敎曰貢市人所納陳瘼各別看詳自廟堂草記稟處也又敎曰灣尹狀啓見之乎勅行初八九間始可到鳳城云然則渡江必在旬後矣須趁卄一入城然後可無凡百掣礙之弊自備局三懸鈴行會于儐使處使之知此意起程可也命尙愚入侍書傳敎曰意謂捕將尙在兼察中今因發巡稟始査問而知其不然承宣及該將臣事豈成說乎向於兩將臣敍用也壯帥則只仍壯帥至於兼帶捕將更仍與新除間追後欲爲處分矣今聞承宣則驟看分揀之敎混傳命召及將牌令牌該將臣則亦不審見傳敎中單擧牌招之句語而受符云其在事體不可無飭當該將臣及承旨施以不敍之典雖以該曹言之係是兵曹差出之窠則不卽草記或筵稟不爲仍任者仍書於官案者亦甚疎忽當該判堂爲先從重推考又命書榻敎曰壯勇大將申大顯不敍之代都提調摠察從事官發牌聽傳敎捕將則出代間右大將仍爲兼察牌招聽傳敎民始曰進上三曆所印鑄字自戶曹每十年一修改而修改之時略略補其闕遺故新舊大小之字錯雜印本不成樣極爲未安今番則一竝改造事分付戶曹何如上曰依爲之出擧條命退諸臣以次權退
정조 24년
行都承旨李冕膺坐行左承旨李尙度坐行右承旨宋銓坐左副承旨鄭尙愚坐右副承旨徐有聞坐直同副承旨趙弘鎭坐直注書洪奭周仕金啓溫仕直事變假注書尹致永仕
정조 24년
鄭尙愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
趙弘鎭啓曰行大司憲宋煥箕掌令金履喬持平康聖翊朴在冀在外執義曺允遂呈辭掌令朴鍾淳未肅拜監察茶時之意敢啓傳曰知道
정조 24년
有政吏批行判書金文淳參判李書九參議尹光普進行左承旨李尙度進以李殷模爲工曹參議林最遠爲司宰僉正朴友淵爲刑曹正郞沈廷秀爲永禧殿令李敬魯爲尙衣主簿李藎模爲活人別提李博載爲假監役李晉秀爲報恩縣監
정조 24년
再政以徐敎修爲尙衣僉正李宗恢任聖皐爲監察尹載僖爲尙衣別提
정조 24년
兵批判書趙鎭寬參判金履翼病參議申獻朝入直進參知兪岳柱病左副承旨鄭尙愚進僉知三單李寬會李郁延柳光國上護軍申思運大護軍具世勣護軍吳胤源洪範五副護軍林元浩金始東以上竝單付
정조 24년
以黃海監司朴基正狀啓支勅事出待黃州牧委折首實登聞事傳于李冕膺曰問禮官辭陛時筵敎不爲知委者豈成說當該問禮官爲先推考雖以道臣言之豈待問禮官之言乎除弊之飭敎何如則何敢援引不當援引之謬例亦爲推考此後勅行到站臨時進去事更令廟堂嚴飭出站各邑亦用此例今番雖因特敎道臣自持飯而儐使道臣外三道列邑支供之類廟堂關問指一除減草記
정조 24년
傳于徐有聞曰翌日問安明日爲之云竝勿爲之使之休憩
정조 24년
徐有聞以禮曹言啓曰揀擇單子十五張自漢城府輸送故捧入之意敢啓傳曰知道
정조 24년
徐有聞以奎章閣守宮檢校直提學意啓曰夜間閣內諸處無事之意敢啓傳曰知道
정조 24년
鄭尙愚以兵曹言啓曰謹依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 24년
鄭尙愚以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 24년
鄭尙愚以訓鍊都監言啓曰依下敎隨駕將校軍兵等處饋粥之意敢啓傳曰知道